Zuma gee opdrag vir ondersoek na grondherverdelingPres. Jacob Zuma tydens die kwartaallikse vraag-en-antwoord-sessie in die parlement (22 Junie 2017). Argieffoto. Foto: Parlement Pres. Jacob Zuma het die spesiale ondersoekeenheid (SOE) opdrag gegee om die departement van landelike ontwikkeling en grondhervorming te ondersoek. Die presidensie het gesê die ondersoek sal kyk na die verkryging van plase deur die departement, en die beweerde onregverdige uitdeel daarvan aan begunstigdes. Die SOE moet dus aantygings dat herkapitaliseringskoste glo wanaangewend is, ondersoek. Beamptes van die departement sal onder die loep kom, aangesien die SOE aantygings van onbehoorlike en onwelvoeglike optrede sal ondersoek. Daar is in November verlede jaar 29 plase ter waarde van bykans R470 miljoen aan die departement terugbesorg ná ŉ soortgelyke ondersoek deur die SOE. Die plase is terugbesorg ná onwettige transaksies. Van die sake is ook vir kriminele ondersoeke en vervolging verwys.